Cătălin Predoiu explică în premieră de ce s-a abținut la votul pentru noul șef CSM: Noul președinte nu trebuie să fie determinat pe baza votului decisiv al unui factor politic

Cătălin Predoiu, ministrul Justiției, a explicat pentru prima dată de ce s-a abținut de la votul pentru viitorul președinte al CSM în ședința de marți, 10 decembrie, când o decizie a fost amânată din cauza parității la vot.

”Ministerul Justiției consideră că ar fi extrem de pozitiv, inclusiv ca semnal pentru coeziunea sistemului judiciar ca viitorul preşedinte al CSM să fie ales în urma unei majorităţi generate de magistraţii din plenul CSM, nu determinat la limită pe baza unui vot hotărâtor al unui factor politic reprezentat în CSM de Ministrul Justiţiei; o astfel de evoluţie ar răspunde şi criticilor/recomandărilor din cadrul Raportului MCV care constată sciziunile din cadrul CSM şi sistemul judiciar, considerându-le o vulnerabilitate la adresa funcţionalităţii sistemului”, este explicația dată de Cătălin Predoiu într-un comunicat al Ministerului Justiției remis presei duminică.

Reamintim că marți plenul CSM nu și-a putut alege un nou președinte, astfel că Lia Savonea rămâne președintă până la finalul acestui an. Votul a fost amânat în condițiile blocajului de la votarea pentru funcția de președinte. Nicoleta Țînț a primit de două ori 9 voturi „pentru” și 9 „împotrivă”.

Deocamdată nu s-a stabilit când va fi convocat CSM pentru alegerea noii conduceri.

Nicoleta Țînț este considerată apropiată a Liei Savonea, alături de judecătoarele Gabriela Baltag, Simona Marcu, Evelina Oprina și Mariana Ghena. Nicoleta Țînț, de la Curtea de Apel Brașov, este membru al CSM din ianuarie 2017. Membrii CSM au mandat de câte șase ani, în timp ce președintele și vicepreședintele forului, de câte un an.

Foto: Inquam Photos / Octav Ganea